b'\n_START_ARTICLE_\nChemnitzer FC\n_START_SECTION_\nHistoria\n_START_PARAGRAPH_\nChemnitzer FC:n edelt\xc3\xa4j\xc3\xa4n\xc3\xa4 pidet\xc3\xa4\xc3\xa4n vuonna 1945 perustettua SG Chemnitz Nordia. T\xc3\xa4ll\xc3\xa4 nimell\xc3\xa4 seura pelasi kolme kautta, jonka j\xc3\xa4lkeen nimeksi vaihdettiin BSG Fewa Chemnitz. Seura pelasi kyseisell\xc3\xa4 nimell\xc3\xa4 kaksi kautta, jonka j\xc3\xa4lkeen uudeksi nimeksi otettiin BSG Chemie Chemnitz. Vuonna 1951 kaupungin nimeksi vaihdettiin Karl-Marx-Stadt, jonka takia seuran nime\xc3\xa4 vaihdettiin uudelleen. Vuonna 1966 otettiin k\xc3\xa4ytt\xc3\xb6\xc3\xb6n tunnetuin nimi FC Karl-Marx-Stadt, jolla seura saavutti my\xc3\xb6s eniten menestyst\xc3\xa4. Kaudella 1966\xe2\x80\x931967 seura voitti ensimm\xc3\xa4isen ja samalla ainoan It\xc3\xa4-Saksan mestaruutensa._NEWLINE_Kaudeksi 1970\xe2\x80\x931971 Karl-Marx-Stadt putosi DDR-Ligaan, mutta nousi heti yhden kauden j\xc3\xa4lkeen. 1980\xe2\x80\x93luvun lopulla joukkue sijoittui kerran sarjan toiseksi ja kolmanneksi, jotka j\xc3\xa4iv\xc3\xa4t sen historian parhaimmiksi sarjasijoituksiksi DDR-Oberligassa. Kes\xc3\xa4ll\xc3\xa4 1990 seuran nimeksi vaihdettiin nykyinen Chemnitzer FC. Kauden 1990\xe2\x80\x931991 p\xc3\xa4\xc3\xa4tteeksi seura sijoittui p\xc3\xa4\xc3\xa4sarjan viidenneksi ja p\xc3\xa4\xc3\xa4si suoraan 2. Bundesliigaan. Chemnitzer FC onnistui s\xc3\xa4ilytt\xc3\xa4m\xc3\xa4\xc3\xa4n sarjapaikkansa viiden kauden ajan sijoittuen parhaimmillaan nelj\xc3\xa4nneksi. Kausiksi 1999\xe2\x80\x932001 seura nousi takaisin toiseksi korkeimmalle sarjatasolle, mutta putosi sen j\xc3\xa4lkeen Regionalligaan. Chemnitzer FC nousi kauden 2010\xe2\x80\x932011 p\xc3\xa4\xc3\xa4tteeksi 3. Ligaan.'